
A vallomásosság poétikai eszközei Radnóti költészetében

A Radnóti-értelmezéseket hosszú időn át meghatározták az olyan olvasati módok, amelyek a Tajtékos ég tragikus sorsú mártír-költőjét állították a középpontba. Ezzel szemben születtek olyan megközelítések is, amelyek az életmű egysége mellett foglaltak állást. Ennek kapcsán érdekesek többek között azok az értelmezések, amelyek Radnóti költészetét élete sorseseményeinek tükrében tárgyalják.
Az alapján, hogy a versekben fontos szerep jut az identitás kérdésének, párhuzam állítható Radnóti és a vallomásos költők között, amit Ferencz Győző vet fel monográfiájában. Ennek a felvetésnek, azért lehet relevanciája, mert Radnóti recepciója angol nyelvterületen igen kiterjedt: nemcsak ő tekinthető a legtöbbet angolra fordított magyar költőnek, de három monográfia, illetve antológiák, tanulmányok is születtek róla.
Az angol nyelvű recepció jelentősége, valamint Ferencz analógiája Radnóti költészetének vallomásos jellegéről együttesen kínálják a lehetőséget, hogy egy magyar költőt az angol líra felől értelmezzünk. Bár Ferencz többször is utal vallomásos költők neveire, monográfiájában nem mutatja meg a tényleges kapcsolódási pontokat, amire ez a dolgozat vállalkozik. Komparatív szempontokat is érvényre juttatva a célja az, hogy pontról pontra haladva bemutassa néhány Radnóti-vers vallomásos poétikai eszközeit.
Radnóti versei olyan vallomásos költők alkotásaival kerülnek egybevetésre, mint John Berryman vagy Sylvia Plath, ezzel is hozzájárulva a hazai megközelítések új irányához. A dolgozat emellett kitér még a magyar recepciótörténet kérdéseire is, valamint foglalkozik az (amerikai) vallomásos költészet terminusával is. Kérdés továbbá, milyen irodalomelméleti és -történeti tanulságokkal szolgálhat mindez.



